Mir Rəhim Vilayi

Mir Rəhim Vilayi və ya Mir Rəhim Abdullayev () — siyasətçi, jurnalist, tarixçi, Tudə Partiyasının və Azərbaycan Demokrat Partiyasının üzvü. 

Fəaliyyətinə görə həbs olunub və Qəsri Qacar həbsxanasında saxlanılıb. 21 Azər hərəkatında iştirak edib. Azərbaycan Ziddi-faşist Təşkilatında sədr müavini Azərbaycan Zəhmətkeşlər Təşkilatında isə Mərkəzi Komitənin üzvü olub. Azərbaycan Milli Hökuməti qurulduqdan sonra Azərbaycan Milli Məclisinə Mərənddən nümayəndə seçilib. Azərbaycan Milli Məclisinin katibi və Azərbaycan Milli Məclisinin Rəyasət Heyətinin üzvü seçilib.

Təbriz şəhərinin şah qoşunlarından təmizlənməsində iştirak edən 7 fədai başçısından biri və "Səttarxan" ordeni ilə təltif olunan 10 nəfərdən biri olub.

 Haqqında 

 İlk illəri 
Mir Rəhim Əbdüləli oğlu Vilayi 1916-cı ildə Təbriz şəhərində anadan olub. 1917-ci ildə ailəsi ilə birlikdə Bakıya köçüb. İbtidai təhsilini Bakıda fəaliyyət göstərən İran məktəbində alıb.1932–1934-cü illərdə axşam məktəbini, 1934 −1935-ci illərdə bir illik hazırlıq kursunu bitirib. 1936-cı ildə fizika-riyaziyyat fakültəsində təhsilini davam etdirib. 1938-ci ildə İrana sürgün olunub və orada həbs olunaraq "Qəsri-Qacar" həbsxanasına salınıb. 1941-ci ildə müttəfiq orduları İrana girdikdən sonra həbsdən azad olunub. Həbsdən çıxdıqdan sonra Təbrizə gəlib və burada Azərbaycan Ziddi-faşist Təşkilatına üzv olub. Tezlilkə təşkilatın sədr müavini və onun mətbuat orqanı olan "Yumruq" qəzetinin redaktoru olub. Bundan başqa Təbrizdə nəşr olunan "Azərbaycan", "Vətən uğrunda", "Fəryad", "Ədəbiyyat səhifəsi", "Yumruq" kimi qəzetlərdə də məqalələri ilə çıxış edib. 1942-ci ilin yanvar ayında yaradılmış Azərbaycan Zəhmətkeşlər Təşkilatının Mərkəzi Komitəsinin üzvü olub. 1945-ci ildən Tudə Partiyasının Azərbaycan təşkilatının MK-nin üzvü olub.

 AMH dövründə 
Azərbaycan Demokrat Firqəsi yaradıldıqdan sonra firqəyə üzv olub və onun birinci qurultayında Mərkəzi Komitənin üzvü seçilib. 1945-ci ilin sentyabr-oktyabr aylarında Azərbaycan Demokrat Firqəsinin orqanı olan "Azərbaycan" qəzetinin redaktoru olub. 1945-ci il noyabrın 20-də Təbriz Ərk teatrının binasında Azərbaycan Xalq Konqresi fəaliyyətə başlayıb. Mir Rəhim Vilayi konqresin katibi seçilib. ADF-nin Təbriz şəhər komitəsinin sədr müavini olub.

1945-ci il noyabrın 27-dən dekabrın 2-ə qədər İran tarixində ilk dəfə qadınların da iştirak etdiyi azad seçkilər keçirilib. Mir Rəhim Vilayi də Azərbaycan Milli Məclisinə Mərənddən nümayəndə seçilib. Azərbaycan Milli Hökumətinin Milli Məclisinin birinci iclası dekabrın 12-də keçirilib. Bu iclasda Mir Rəhim Vilayi Azərbaycan Milli Məclisinin katibi və Azərbaycan Milli Məclisinin Rəyasət Heyətinin üzvü seçilib. Eyni zamanda Təbriz şəhərinin şah qoşunlarından təmizlənməsində iştirak edən 7 fədai başçısından biri olub.

1946-cı ildə milli-demokratik hərəkatda iştirak etdiyi üçün "21 Azər" medalı və "Səttarxan" ordeni ilə təltif edilib.

1946-cı il dekabrın 5-də Miyanə istiqamətində hücum edən şah qoşunları Qulam Yəhyanın rəhbərlik etdiyi fədailər tərəfindən dayandırıldı. Azərbaycanın müxtəlif ərazilərindən insanlar silahlanmaq və şah qoşununa qarşı mübarizə aparmaq üçün Milli Hökumətə müraciətlər edirdilər. Bundan sonra Mir Cəfər Pişəvərinin rəhbərliyi ilə Müdafiə Komitəsi quruldu. Komitənin ilk işi Təbrizdə hərbi vəziyyət elan edib, "Babək" adlı könüllü dəstələr qurmaq oldu. Könüllü dəstələrə ilk etapda 600 nəfər üzv oldu. Bundan sonra Mircəfər Pişəvəri yenidən hərbi dəstək üçün Sovet İttifaqına müraciət etdi. Lakin bu istəyi cavabsız qaldı.

1946-cı il dekabrın 11-də Azərbaycan Demokrat Firqəsinin Təbrizdə baş tutmuş son iclasında Məhəmməd Biriya müvəqqəti olaraq Azərbaycan Demokrat Firqəsinin I katibi seçilir. Firudin İbrahimi və Mir Rəhim Vilayi isə onun müavinləri seçilirlər. 1946-cı il dekabrın 11-də Azərbaycan Əyalət Əncüməni qan tökülməsinin qarşısını almaq məqsədilə Qızılbaş Xalq Qoşunlarına və fədai qüvvələrinə şah qoşunlarına qarşı müqavimət göstərməmək və döyüş meydanlarını tərk etmək haqqında qərar verdi. Elə həmin gündən etibarən İran ordusu iri şəhərlərə girməzdən əvvəl bu şəhərlərdə ərbabların quldur dəstələri eləcə də mülki geyimli jandarmalar qırğınlar törətməyə başladılar. Bu dəstələr Tehran radiosu tərəfindən "İran vətənpərvərləri" adlandırılırdılar. Dəstələrin əsas məqsədi demokratların məhv edilməsi və şah qoşununun şəhərlərə girişini təmin etmək idi. Təbriz və Azərbaycanın digər şəhərləri talana və qırğınlara məruz qaldılar. Azərbaycan Milli Hökuməti süqut etdi. 1946-cı il dekabrın 14-də ABŞ və Böyük Britaniya tərəfindən dəstəklənən İran ordusu Təbrizə daxil oldu. Bundan sonra da qırğınlar və talan davam etdi. Minlərlə insan həbs olundu, sürgün edildi. Baş verən qırğınlarda ADF üzvləri, fədailər eləcə də tanınan şairlərdən Əli Fitrət, Sədi Yüzbəndi, Cəfər Kaşif və Məhəmmədbağır Niknam qətlə yetirildilər. Mir Rəhim Vilayi bir müddət Təbrizdə gizli yaşayıb. Bir neçə ay sonra isə 1947-ci ildə Bakıya mühacirət edib.250px|thumb|right|Mir Rəhim Vilayi, Məhəmməd Biriya və Mirqasım Çeşmazər, 1969-cu il 12 sentyabr, Bakı.

 AMH dağıldıqdan sonra 
1947–1951-ci illərdə Bakı Ali Partiya Məktəbində təhsil alıb. 1947–1949-cu illərdə ADF-nin orqanı olan "Azərbaycan" qəzetində siyasi — ədəbiyyat şöbəsinin müdiri, 1949–1953-cü illərdə "Azərbaycan" qəzetinin redaktoru vəzifəsində çalışıb. 1952–1956-cı illərdə aspirantura təhsili alıb. 1953-cü ilin iyun ayında ADF MK-nın üzvü seçilib. 1953–1957-ci illərdə ADF-nin təbliğat — təşviqat şöbəsinin müdiri, 1957–1959-cu illərdə ADF MK-sının sədri Mirqasım Çeşmazərin müavini vəzifəsində çalışıb. 1959–1968-ci illərdə Azərnəşrdə siyasi ədəbiyyat şöbəsində böyük redaktor, 1968-ci ilin iyun ayından etibarən isə Azərbaycan Elmlər Akademiyasında Yaxın və Orta Şərq Xalqları İnstitutunun İran tarixi şöbəsində baş elmi işçi kimi fəaliyyət göstərib. 1975-ci ildə "Azərbaycan Milli Hökumətinin dövründə mətbuat" mövzusunda namizədlik dissertasiyası müdafiə edib.

1976-cı ildə Bakıda vəfat edib.

 Mənbə 

 İstinadlar 

 Ədəbiyyat 




















 }






 Xarici keçidlər 

 Mir Rəhim Vilayi — İmperializmə qarşı və İran despotizmi əleyhinə hərəkatın mahiyyəti haqqında 
 Mir Rəhim Vilayi — Milli Hökumətin siyasi, iqtisadi və mədəni reformalarının yerinə yetirilməsində demokratik mətbuatın mübarizəsi

Kateqoriya:Azərbaycan Demokrat Firqəsinin üzvləri
Kateqoriya:Azərbaycan siyasətçiləri
Kateqoriya:"Səttarxan" ordeni ilə təltif olunanlar
Kateqoriya:"21 Azər" medalı ilə təltif edilənlər
Kateqoriya:Azərbaycan Milli Hökumətinin Milli Məclisinin deputatları